หุ้นไทยเก่งนิวไฮ16ปี
ปีนี้แจกกำไรสูงสุดเอเชีย21%ทองคำรอสร้างฐานแน่นแถว1,700เหรียญ
8 ก.ย. 2555

ปีนี้แจกกำไรสูงสุดเอเชีย21%ทองคำรอสร้างฐานแน่นแถว1,700เหรียญ
สินทรัพย์เสี่ยงถูกขายทำกำไร ทั้งหุ้น ทอง น้ำมัน ดัชนีหุ้นไทยปิด 1,246 ทำสถิติสูงสุดใหม่ในรอบ 16 ปี ระวังความผันผวน
หุ้นไทยเปิดกระโดดแรงตามตลาดต่างประเทศ และระหว่างวันทะยานขึ้นไปถึงระดับ 1,255.89 จุด แต่สุดท้ายกลับอ่อนตัวลงมาปิดต่ำสุดของวันที่ 1,246.10 จุด เพิ่มขึ้นเพียง 2.18 จุด มีอัตราเพิ่มน้อยที่สุดในเอเชีย อาทิ ตลาดหุ้นจีน ฮ่องกง พุ่งขึ้นกว่า 3% ญี่ปุ่นและเกาหลีใต้บวกแรงกว่า 2% ส่วนตลาดหุ้นยุโรปยังคงเดินหน้าต่อ ขณะที่เงินเหรียญสหรัฐอ่อนค่าลง
อย่างไรก็ตาม นายจรัมพร โชติกเสถียร กรรมการและผู้จัดการตลาดหลักทรัพย์แห่งประเทศไทย กล่าวว่า ดัชนีตลาดหลักทรัพย์ที่ 1,246.10 จุด เป็นระดับสูงสุดในรอบ 16 ปี 2 เดือน นับจากวันที่ 5 ก.ค. 2539 ซึ่งปิดที่ 1,257.99 จุด 
นอกจากนี้ นับตั้งแต่ต้นปีนี้ดัชนีหุ้นไทยปรับขึ้น 21.53% จากสิ้นปี 2554 ซึ่งสูงสุดเป็นอันดับ 1 ในภูมิภาคเอเชีย สะท้อนถึงความแข็งแกร่งของบริษัทจดทะเบียน (บจ.) ที่มีผลประกอบการที่ดี 
ผู้จัดการตลาดหลักทรัพย์ กล่าวว่า การปรับขึ้นของดัชนีหุ้นไทยวันที่ 7 ก.ย.ที่ผ่านมา เป็นไปในทิศทางเดียวกันตามตลาดหลักทรัพย์อื่นในภูมิภาค เป็นผลจากธนาคารกลางยุโรปได้ให้ความมั่นใจแก่ผู้ลงทุนมากขึ้นว่า จะมุ่งมั่นรักษาให้มีการใช้อัตราของสกุลเงินยุโรปต่อไป
ทั้งนี้ นักลงทุนต่างชาติซื้อเล็กน้อย 277 ล้านบาท ส่วนสถาบันช้อนมากถึง 1,351 ล้านบาท และรายย่อยทิ้งหนักกว่า 1,581 ล้านบาท โดยหุ้นกลุ่มพลังงานปรับตัวขึ้นไม่ไหว ถูกขายทำกำไรตลอดทาง แม้ว่าราคาน้ำมันในตลาดโลกขยับขึ้นก็ตาม
สำหรับการเริ่มใช้ระบบซื้อขายหลักทรัพย์ใหม่ SET CONNECT ตั้งแต่วันที่ 3 ก.ย.ที่ผ่านมา นายจรัมพร กล่าวว่า ตลอดสัปดาห์แรกนี้ SET CONNECT ทำงานได้อย่างราบรื่นและเต็มประสิทธิภาพ สามารถจับคู่คำสั่งซื้อขายได้รวดเร็วกว่าเดิมมาก 
ระบบซื้อขายผ่านอินเทอร์เน็ตของเซตเทรดมีผู้ใช้งานมากขึ้น โดยเฉพาะในวันที่ 7 ก.ย. มีจำนวนผู้ใช้งานสูงสุดเป็นประวัติการณ์ มีผู้ใช้งานพร้อมกันถึงกว่า 4 หมื่นราย จากตัวเลขผู้ใช้งานเฉลี่ย (ม.ค.-ส.ค.) อยู่ที่ 3 หมื่นราย ปัจจุบันสัดส่วนการซื้อขายผ่านอินเทอร์เน็ตคิดเป็น 26.33% ของมูลค่าการซื้อขายทั้งหมด
ด้านการซื้อขายสัญญาทองคำล่วงหน้า วันก่อนมีแรงไล่ซื้อดันราคาทะลุ 1,700 เหรียญสหรัฐต่อออนซ์ แต่วันที่ 7 ก.ย. มีแรงขายทำกำไรกดราคาอ่อนตัวลงประมาณ 7 เหรียญสหรัฐ ซื้อขายแถว 1,698 เหรียญสหรัฐต่อออนซ์ ซึ่งแนวโน้มยังคงมีความผันผวน และเคลื่อนไหวแถว 1,700 เหรียญสหรัฐอีกระยะหนึ่ง ดังนั้นนักลงทุนควรจะต้องเพิ่มความระมัดระวัง
ดัชนีดาวโจนส์ล่วงหน้าปรับตัวเพิ่มขึ้น 34 จุด ซื้อขายแถว 13,309 จุด ก่อนที่กระทรวงแรงงานสหรัฐจะเปิดเผยตัวเลขจ้างงานนอกภาคการเกษตรประจำเดือน ส.ค. คืนวันที่ 7 ก.ย. ตามเวลาประเทศไทย ซึ่งนักวิเคราะห์คาดว่าตัวเลขจะเพิ่มขึ้น 1.2-1.25 แสนตำแหน่ง และคาดว่าอัตราว่างงานเดือน ส.ค. จะทรงตัวอยู่ที่ 8.3%
สายงานวางแผนและกลยุทธ์องค์กร ตลาดหลักทรัพย์ รายงานว่าในช่วงครึ่งปีแรก 2555 บจ.มีกำไรสุทธิรวม 346,602 ล้านบาท ลดลง 14.86% จากต้นทุนการผลิตเพิ่มขึ้น และผลของการขาดทุนสต๊อกสินค้าคงคลังในกลุ่มทรัพยากรและสินค้าอุตสาหกรรม จากราคาน้ำมัน ราคาสินค้าเคมีภัณฑ์ และราคาเหล็ก
อย่างไรก็ดี กำไรสุทธิที่ลดลงกระจุกตัวอยู่ในบริษัทขนาดใหญ่ในบางอุตสาหกรรม ขณะที่ภาพรวมของกลุ่มอุตสาหกรรมอื่นยังคงขยายตัวดีจากยอดขายที่ปรับสูงขึ้น 13.43% แต่ต้นทุนเพิ่มขึ้นในอัตราสูงกว่า ส่งผลให้กำไรขั้นต้นลดลง และดัชนีชี้วัดประสิทธิภาพการดำเนินงานของ บจ.ก็ลดลงทุกรายการ 
ตลาดหลักทรัพย์กำหนดให้นักลงทุนที่จะสั่งซื้อหุ้นบริษัท แผ่นดินทอง พร็อพเพอร์ตี้ ดีเวลลอปเม้นท์ (GOLD) วันที่ 10–28 ก.ย. นี้ ต้องวางเงินสดทั้งหมดก่อน (แคชบาลานซ์)